b'\n_START_ARTICLE_\nSt\xc3\xa5ng\xc3\xa5dalsbanan\n_START_PARAGRAPH_\nSt\xc3\xa5ng\xc3\xa5dalsbanan er en jernbane i det syd\xc3\xb8stlige Sverige, mellem Link\xc3\xb6ping i \xc3\x96sterg\xc3\xb6tland og Kalmar i Sm\xc3\xa5land. Den uelektrificerede bane, hvis navn stammer fra at den f\xc3\xb8lger St\xc3\xa5ng\xc3\xa5ns l\xc3\xb8b p\xc3\xa5 en stor del af str\xc3\xa6kningen, er 235 km lang og har normalsporvidde._NEWLINE_Trafikken best\xc3\xa5r i dag af dieseldrevne persontog af den type som i Danmark hedder IC3, men som i Sverige ben\xc3\xa6vnes Y2 og markedsf\xc3\xb8res som Kustpilen (Kystpilen). Dele af banen trafikeres ogs\xc3\xa5 af godstog. St\xc3\xa5ng\xc3\xa5dalsbanan har ikke altid v\xc3\xa6ret \xc3\xa9n jernbane, men har oprindelse i tre forskellige baner, hvoraf \xc3\xa9n oprindelig var smalsporet (891 mm). Den yngste af banedelene, \xc3\x96stra centralbanan fra Link\xc3\xb6ping til Vimmerby, blev f\xc3\xa6rdig i 1902._NEWLINE_Persontrafikken p\xc3\xa5 banen drives i dag (2008) af SJ. Mellem Link\xc3\xb6pings og Kalmars centralstationer standser togene i Tannefors (ikke alle tog), Rimforsa, Kisa, Astrid Lindgrens v\xc3\xa4rld (kun om sommeren), Vimmerby, Hultsfred, Berga, H\xc3\xb6gsby og Blomsterm\xc3\xa5la. I Link\xc3\xb6ping, Hultsfred, Berga og Kalmar er der forbindelse til andre jernbanelinier.'